RÅDETS RESOLUTION af 11. marts 1996 om kystnær skibsfart (96/C 99/01)

RÅDET FOR DEN EUROPÆISKE UNION,

A. som henviser til traktaten om oprettelse af Det Europæiske Fællesskab, og

som tager følgende i betragtning:

Hvidbogen af 2. december 1992 om den fælles transportpolitiks fremtidige udvikling (1), som Rådet udtrykte tilfredshed med på samlingerne den 7.-8. juni og den 19. juni 1993;

meddelelsen af 5. juli 1995 fra Kommissionen vedrørende kystnær skibsfart (2);

transportens særlige betydning for Den Europæiske Unions økonomi;

den generelt voksende overbelastning og de høje omkostninger i forbindelse med landtransportens infrastruktur;

det bidrag, den kystnære skibsfart vil kunne yde til en bæredygtig mobilitet;

på baggrund af ovenstående skal der gøres en indsats på fællesskabsniveau og i medlemsstaterne for at fremme eller forbedre kystnær skibsfart, uden at brugernes frie valg tilsidesættes;

der, hvor der findes hindringer for udviklingen af den kystnære skibsfart, bør de regionale eller lokale myndigheder eller havnemyndighederne og søfartsbranchen selv gøre en indsats for at afhjælpe dem;

B. NOTERER SIG:

1) de betydelige fordele, kystnær skibsfart indebærer for Den Europæiske Union i forhold til landtransport, navnlig følgende:

a) generelt er der ledig ekstra kapacitet inden for kystnær skibsfart

b) mindre energiforbrug og lavere emissioner af forurenende stoffer i atmosfæren

c) kystnær skibsfart vil kunne bidrage til udviklingen af Den Europæiske Unions perifere områder

d) den kystnære skibsfart kan udbygges yderligere med lave infrastrukturomkostninger

2) de rapporter og flerårige arbejdsprogrammer, der er vedtaget af forskellige konferencer om søtransport i bestemte områder, som f.eks. Østersøen, Sortehavet og Middelhavet

3) de rapporter og forslag, der er udarbejdet af Maritime Industries Forum om hensigtsmæssigheden af at fremme kystnær skibsfart som et levedygtigt alternativ til landtransport i økonomisk, energimæssig, sikkerhedsmæssig og miljømæssig henseende

C. ERKLÆRER, at hovedformålet med politikken for kystnær skibsfart består i:

1) at opnå en afbalanceret vækst af denne transportform, og

2) aktivt og positivt at integrere kystnær skibsfart, herunder tilslutningslinjer, i den multimodale transportkæde

D. AGTER at forfølge disse målsætninger ved at fremme følgende aktioner:

1) yderligere at udvikle de miljømæssige fordele ved den kystnære skibsfart

2) til gavn for brugerne at fremme fri og loyal konkurrence mellem de forskellige transportformer, hvor alle former selv skal bære de fulde omkostninger, herunder eksterne omkostninger

3) at fremme fri og loyal konkurrence mellem Fællesskabets havne og mellem rederierne

4) at forbedre havnenes effektivitet for at reducere omkostninger og tidsforbrug ved havneoperationer

5) at benytte sig af kombineret transport i udviklingen af kystnær skibsfart

6) at styrke befragteres og transportvirksomheders tillid til den kystnære skibsfarts muligheder

7) at standardisere og - hvor det er hensigtsmæssigt - koordinere, harmonisere og forenkle toldprocedurerne og andre lignende administrative havneformaliteter

8) at fremme initiativer fra rederier, der driver kystnær skibsfart

9) at udarbejde og udføre pilotprojekter inden for kystnær skibsfart, såfremt disse projekter ikke giver anledning til konkurrenceforvridning mellem transportformer eller mellem rederier eller havne i medlemsstaterne, og udbrede kendskabet til resultaterne heraf

10) at støtte uddannelse, forskning og udvikling med hensyn til kystnær skibsfart og havneaktiviteter

11) at støtte og udbrede anvendelsen af elektronisk dataudveksling (EDI)

E. KAN PÅ BAGGRUND AF OVENSTÅENDE:

1) generelt godkende handlingsprogrammet i Kommissionens meddelelse

2) notere sig, at Kommissionen snarest muligt vil forelægge sin grønbog om internalisering af eksterne omkostninger på transportområdet

3) notere sig, at Kommissionen snarest muligt vil udarbejde retningslinjer for statsstøtte til skibsfarten og til havne og høre medlemsstaterne og de maritime erhverv om disse retningslinjer

4) tilslutte sig, at kystnær skibsfart fortsat bør fremmes som et vigtigt element i Fællesskabets og medlemsstaternes løbende aktiviteter, såsom programmet for de transeuropæiske transportnet og fjerde rammeprogram for forskning og udvikling

F. OPFORDRER KOMMISSIONEN TIL snarest muligt, og idet den henholder sig til sit handlingsprogram og til nærhedsprincippet, at foreslå Rådet eller udvikle de foranstaltninger, der er nødvendige for at opfylde målsætningerne i del C, navnlig foranstaltninger, der gør det muligt:

1) at forebygge konkurrenceforvridning mellem havnene

2) at fremme øget anvendelse af kystnær skibsfart blandt de mulige brugere af denne transportform

3) at forenkle og strømline de eksisterende administrative toldprocedurer og andre lignende administrative formaliteter i havnene, for så vidt angår kystnær skibsfart

4) at fremme initiativer fra rederier, der sejler i kystnær skibsfart

5) at støtte uddannelses-, forsknings- og udviklingsprogrammer inden for denne transportform

6) at tilskynde til anvendelse af informationsteknologi med henblik på den bedst mulige udvikling af denne transportform

G. OPFORDRER MEDLEMSSTATERNE TIL:

1) at støtte de målsætninger og midler, der er nævnt i punkt C og D

2) at samarbejde med Kommissionen om at etablere en fællesskabsramme for fremme af kystnær skibsfart

3) at gennemføre aktioner til fremme af kystnær skibsfart under hensyntagen til det foreslåede handlingsprogram i Kommissionens meddelelse og at tilskynde deres regionale og lokale myndigheder samt havnemyndighederne og søfartsbranchen til ligeledes at gøre dette

4) at støtte praktiske høringer, f.eks. gennem round tables som dem i Maritime Industries Forum, hvor søfartsbranchen og de regionale og lokale myndigheder samt havnemyndighederne er repræsenteret.

(1) Dok. KOM(92) 494 endelig udg.

(2) Dok. KOM(95) 317 endelig udg.